Jeg ser jævnligt folk dele et link på sociale medier ledsaget af ordlyden ’jeg elsker internettet’. Det kan der være utrolig mange årsager til, at man gør. Altså elsker www.

Endeløs vidensdeling eksempelvis, eller kommunikation i real-time med folk på den anden side af kloden.

Men som regel handler det om humor. Dagen efter den seneste Trump-Clinton-debat blev en video delt igen og igen sammen med 'I-love-the-internet'-tweets. En video, hvor man så de to duellanter i et sammenklip, så de med lipsync og kælne skridt genopførte dele af den legendariske (!) slutning på filmen ’Dirty Dancing’. En gimmick, der åbenbart fik kærligheden til at blusse voldsomt op.